Líftæknifyrirtækið Alvotech verður væntanlega skráð í bandarísku kauphöllina á fyrri hluta næsta árs og fyrsta lyf fyrirtækisins væntanlegt í sölu á næstu misserum, en það er hliðstæða arðsamasta lyfs í heimi.
Skráning Alvotech í bandarísku kauphöllina verður með sameiningu fyrirtækisins og sérhæfða yfirtökufélagsins Oaktree Acquisition Corporation, en tilkynnt var um samrunasamning félaganna í dag. Gert er ráð fyrir að þegar sameiningunni verður að fullu lokið verði hlutabréf í fyrirtækinu skráð undir nafninu ALVO á Nasdaq. Róbert Wessman stjórnarformaður Alvotech segir að tímasetningin henti vel, en stefnt er að því að fyrsta lyf fyrirtækisins komi á erlendan markað á næstu misserum.
Segir Róbert Wessman. Hann segir fyrirtækið því mjög vel fjármagnað og eigi að duga vel fram yfir þann tíma sem gert er ráð fyrir að félagið verði farið að skila hagnaði. Fyrsta lyfið sem áætlað er að fari á markað er hliðstæða líftæknilyfsins Humira sem er bólgu- og gigtarlyf sem hefur á síðustu árum verið tekjuhæsta lyf heims, en árleg sala þess nemur um 2.600 milljörðum íslenskra króna. Lyfjastofnun Evrópu er búin að samþykkja lyfið og segir Róbert Alvotech búið að tryggja sér sölusamninga í gegnum leiðandi lyfjafyrirtæki í yfir 60 löndum víðs vegar um heiminn. Lyfjafyrirtækið Abbvie hefur hingað til setið eitt að sölunni á Humira og hefur stefnt Alvotech sem svo fór í mál við Abbvie til að ógilda einkaleyfi þeirra, til að koma lyfinu sem fyrst á markað.